CELEX: 32021D1851
Language: fi
Date: 2021-10-15 00:00:00
Title: Neuvoston päätös (EU) 2021/1851, annettu 15 päivänä lokakuuta 2021, kansainvälisessä sokerineuvostossa Euroopan unionin puolesta otettavasta kannasta vuoden 1992 kansainvälisen sokerisopimuksen muuttamiseen ja täytäntöönpanon aikatauluun

22.10.2021   
               
               
                  FI
               
               
                  Euroopan unionin virallinen lehti
               
               
                  L 374/49
               
            
         NEUVOSTON PÄÄTÖS (EU) 2021/1851,
         annettu 15 päivänä lokakuuta 2021,
         kansainvälisessä sokerineuvostossa Euroopan unionin puolesta otettavasta kannasta vuoden 1992 kansainvälisen sokerisopimuksen muuttamiseen ja täytäntöönpanon aikatauluun
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unionista tuli neuvoston päätöksellä 92/580/ETY (1) vuoden 1992 kansainvälisen sokerisopimuksen (2), jäljempänä ’sopimus’, osapuoli ja Kansainvälisen sokerijärjestön, jäljempänä ’järjestö’, jäsen.
                  
               
                     (2)
                  
                  
                     Sopimuksen 8 artiklan nojalla kansainvälinen sokerineuvosto, jäljempänä ’ISC’, hoitaa tai huolehtii kaikkien niiden tehtävien hoitamisesta, jotka ovat tarpeen sopimuksen määräysten soveltamiseksi. Sopimuksen 13 artiklan nojalla ISC tekee päätöksensä periaatteessa yksimielisesti. Jollei yksimielisyyttä saavuteta, päätökset tehdään yksinkertaisella ääntenenemmistöllä, jollei sopimuksessa vaadita määräenemmistöä.
                  
               
                     (3)
                  
                  
                     Sopimuksen 25 artiklan mukaan järjestön jäsenillä on yhteensä 2 000 ääntä. Jokaisella järjestön jäsenellä on tietty äänimäärä, joka tarkistetaan vuosittain kyseisessä artiklassa esitettyjen kriteerien mukaisesti.
                  
               
                     (4)
                  
                  
                     Järjestön jäsenten äänten jakautuminen, jonka perusteella määritetään myös kyseisten jäsenten järjestölle suorittamat maksuosuudet, ei kuitenkaan enää vastaa todellista tilannetta maailman sokerimarkkinoilla.
                  
               
                     (5)
                  
                  
                     Järjestölle suoritettavia maksuosuuksia koskevien sopimuksen sääntöjen mukaisesti määritetty unionin maksuosuus on pysynyt vuodesta 1992 lähtien muuttumattomana, vaikka sokerin maailmanmarkkinat ja varsinkin unionin suhteellinen asema niillä ovat sittemmin muuttuneet huomattavasti. Tästä johtuen unionille on viime vuosina langennut suhteettoman suuri osuus järjestön talousarviomenoista ja vastuista.
                  
               
                     (6)
                  
                  
                     Neuvoston päätöksellä (EU) 2017/2242 (3) komissio sai neuvostolta luvan aloittaa ISC:ssä sopimuksen muiden osapuolten kanssa neuvottelut sopimuksen uudistamiseksi erityisesti niiden erojen osalta, joita järjestön jäsenten välillä on niiden äänimäärissä, maksuosuuksissa ja suhteellisessa asemassa sokerin maailmanmarkkinoilla.
                  
               
                     (7)
                  
                  
                     Päätöksellä (EU) 2017/2242 saamansa luvan perusteella komissio on aloittanut neuvottelut järjestön jäsenmaiden kanssa ja esittänyt konkreettisia muutosehdotuksia sopimuksen 25 artiklaan, jolla säännellään hallinnollisen talousarvion hyväksymistä ja jäsenten maksuosuuksia. ISC päätti 55. istunnossaan, joka järjestettiin 19 päivänä heinäkuuta 2019, aloittaa neuvottelut sopimuksen osittaiseksi tarkistamiseksi YK:n kauppa- ja kehityskonferenssin ohjauksessa ennen marraskuussa 2019 järjestettävää seuraavaa kokoustaan.
                  
               
                     (8)
                  
                  
                     Useiden järjestön jäsenten esittämien pyyntöjen johdosta ISC päätti, että sen lisäksi, että muutetaan sopimuksen 25 artiklaa, virallisia neuvotteluja olisi käytävä myös muista sopimuksen osa-alueista, erityisesti sopimuksen tavoitteista (1 artikla), järjestön toiminnan painopisteistä (32, 33 ja 34 artikla) sekä toimeenpanevan johtajan nimityssäännöistä (23 artikla).
                  
               
                     (9)
                  
                  
                     Koska päätöksellä (EU) 2017/2242 annetun luvan voimassaolo päättyi 31 päivänä joulukuuta 2019 ja koska neuvotteluja on tarpeen jatkaa, neuvosto antoi uuden luvan neuvoston päätöksellä (EU) 2019/2136 (4).
                  
               
                     (10)
                  
                  
                     Kyseisiä artikloja koskevien muutosten muotoilusta sovittiin ISC:n 57. istunnossa, joka järjestettiin marraskuussa 2020, ja 58. istunnossa, joka järjestettiin kesäkuussa 2021.
                  
               
                     (11)
                  
                  
                     Kaikki näissä neuvotteluissa sovitut muutokset on hyväksyttävä sopimuksen 44 artiklassa vahvistettua menettelyä noudattaen. Kyseisen artiklan mukaan ISC voi määräenemmistöllä antaa järjestön jäsenille suosituksen sopimuksen muuttamiseksi. Unioni, joka on sopimuksen 7 artiklan mukaisesti ISC:n jäsen, voi osallistua tähän määräenemmistöäänestykseen, jonka tarkoituksena on aloittaa menettely sopimuksen institutionaalisten rakenteiden muuttamiseksi.
                  
               
                     (12)
                  
                  
                     Sopimuksen osittaisen tarkistuksen täytäntöönpanoaikataulun mukaan sopimuksen 44 artiklan mukainen määräenemmistöäänestys, jossa jäsenille suositellaan sopimuksen muuttamista, järjestetään ISC:n 59. istunnossa, joka on määrä järjestää marraskuussa 2021.
                  
               
                     (13)
                  
                  
                     On aiheellista vahvistaa unionin puolesta ISC:n 59. istunnossa otettava kanta, joka koskee sopimuksen muutoksia. Kyseisessä kannassa olisi otettava huomioon, että sopimuksen muuttaminen sen osittaista tarkistamista koskevien neuvottelujen perusteella on unionin edun mukaista.
                  
               
                     (14)
                  
                  
                     Lisäksi on aiheellista vahvistaa unionin puolesta ISC:n 59. istunnossa otettava kanta sopimuksen muuttamisen täytäntöönpanoaikatauluun. Kyseisessä kannassa olisi otettava huomioon, että, sopimuksen muutosten voimaantulo viimeistään 1 päivänä tammikuuta 2024 on unionin edun mukaista,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Unionin puolesta otettava kanta kansainvälisen sokerineuvoston, jäljempänä ’ISC’, 59. istunnossa vuoden 1992 kansainvälisen sokerisopimuksen, jäljempänä ’sopimus’, muutoksiin ja niiden täytäntöönpanon aikatauluun on äänestää sen puolesta, että:
            
                        a)
                     
                     
                        suositetaan Kansainvälisen sokerijärjestön jäsenille sopimuksen muuttamista sen osittaista tarkistamista 1, 23, 25, 32, 33 ja 34 artiklan osalta koskevien neuvottelujen tuloksen huomioon ottamiseksi;
                     
                  
                        b)
                     
                     
                        hyväksytään kesäkuussa 2021 järjestetyssä ISC:n 58. istunnossa sovittu aikataulu, jossa vahvistetaan määräajat sopimuksen 44 artiklassa esitetyn menettelyn eri vaiheille;
                     
                  
                        c)
                     
                     
                        pannaan täytäntöön a alakohdassa tarkoitetut muutokset b alakohdassa tarkoitetun aikataulun mukaisesti sen varmistamiseksi, että muutokset tulevat voimaan viimeistään 1 päivänä tammikuuta 2024.
                     
                  
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 15 päivänä lokakuuta 2021.
            
               
                  Neuvoston puolesta
               
               
                  Puheenjohtaja
               
               J. CIGLER KRAJ
            
         
         
            (1)  Neuvoston päätös 92/580/ETY, tehty 13 päivänä marraskuuta 1992, vuoden 1992 kansainvälisen sokerisopimuksen allekirjoittamisesta ja tekemisestä (EYVL L 379, 23.12.1992, s. 15).
         
            (2)  Kansainvälinen sokerisopimus (EYVL L 379, 23.12.1992, s. 16).
         
            (3)  Neuvoston päätös (EU) 2017/2242, annettu 30 päivänä marraskuuta 2017, luvan antamisesta aloittaa neuvottelut vuoden 1992 kansainvälisen sokerisopimuksen muuttamiseksi (EUVL L 322, 7.12.2017, s. 29).
         
            (4)  Neuvoston päätös (EU) 2019/2136, annettu 5 päivänä joulukuuta 2019, luvan antamisesta aloittaa neuvottelut vuoden 1992 kansainvälisen sokerisopimuksen muuttamiseksi (EUVL L 324, 13.12.2019, s. 3).